《有美一百韵，晦日鸳鸯湖舟中作》
清代·钱谦益

有美生南国，清芬翰墨传。河东论氏族，天上问星躔。

汉殿三眠论，吴宫万缕连。星榆长历落，月桂并蹁跹。

郁郁昆山畔，青青谷水𤲬。托根来净域，移植自芳年。

生小为娇女，容华及丽娟。诗哦应口答，书读等身便。

缃帙攻《文选》，绨囊贯史编。摛词徵绮合，记事见珠联。

八代观升降，三唐辨溯沿。尽窥羽陵蠹，旁及《诺皋》儇。

花草矜芟撷，虫鱼喜注笺。部居分甲乙，雠正杂丹铅。

馀曲回风后，新妆落月前。兰膏灯烛继，翠羽笔床悬。

博士惭厨簏，儿童愧刻镌。瑶光朝孕碧，玉气夜生玄。

陇水应连类，唐山可及肩。织缣诗自好，捣素赋尤贤。

锦上文回复，盘中字蜿蜒。清词尝满箧，新制每连篇。

芍药翻风艳，芙蓉出水鲜。颂椒良不忝，咏树亦何愆？

文赋传乡国，词章述祖先。采蘋新藻丽，种柳旧风烟。

字脚元和样，文心乐曲骈。千番云母纸，小幅浣花笺。

吟咏朱楼遍，封题赤牍遄。流风殊放诞，被教异婵娟。

度曲穷分刌，当歌妙折旋。吹箫嬴女得，协律李家专。

画夺丹青妙，琴知断续弦。细腰宜蹴鞠，弱骨称秋千。

天为投壶笑，人从争博癫。修眉纡远翠，薄鬓妥鸣蝉。

向月衣方空，当风带旋穿。行尘尝寂寂，屐齿自姗姗。

舞袖嫌缨拂，弓鞋笑足缠。盈盈还妒影，的的会移妍。

妙丽倾城国，尘埃落市廛。真堪陈甲帐，还儗画甘泉。

杨柳嗟扳折，蘼芜惜弃捐。西家殊婉约，北里正喧阗。

豪论争除道，儿郎学坠鞭。迎车千锦帐，输面一金钱。

百两门阑咽，三刀梦寐膻。苏堤浑倒踏，黟水欲平填。

皎洁火中玉，芬芳泥里莲。闭门如入道，沉醉欲逃禅。

未许千金买，何当一笑嫣？钉心从作恶，唾面可除㾓。

蜂蝶行随绕，金珠却载还。勒名雕琬琰，换骨饮珉瓀。

枉自求蒲苇，徒劳卜筳篿。轩车闻至止，杂佩意茫然。

错莫翻如许，追陪果有焉。初疑渡河驾，复似泛湖船。

榜枻歌心说，中流笑语婘。江渊风飒杳，雒浦水潺湲。

《疏影》新词丽，忘忧别馆偏。华筵开玳瑁，绮席艳神仙。

银烛光三五，金尊价十千。蜡花催兔育，鼍鼓促乌迁。

法曲烦声奏，哀筝促柱宣。步摇窥宋玉，条脱赠羊权。

点笔馀香粉，翻书杂翠钿。绿窗和月掩，红烛带花搴。

菡萏欢初合，皋苏痗已蠲。凝明嗔亦好，溶漾坐堪怜。

薄病如中酒，轻寒未折绵。清愁长约略，微笑与迁延。

茗火闲房活，炉香小院全。日高慵未起，月出皎难眠。

授色偏含睇，藏阄互握拳。屏围灯焰直，坐促笑声圆。

朔气除帘箔，流光度毳毡。相将行乐地，共趁讨春天。

未索梅花笑，徒闻火树燃。半塘春漠漠，西寺草芊芊。

南浦魂何黯？东山约已坚。自应随李白，敢拟伴伶玄。

密意容挑卓，微词托感甄。杨枝今婉娈，桃叶昔因缘。

灞岸偏萦别，章台易惹颠。娉婷临广陌，婀娜点晴川。

眉怃谁堪画，腰纤孰与擩？藏鸦休庵蔼，拂马莫缠绵。

絮怕粘泥重，花忧放雪蔫。芳尘和药减，春病共愁煎。

目逆归巢燕，心伤叫树鹃。惜衣莺睍睆，护粉蝶翩翾。

携手期弦望，沉吟念陌阡。暂游非契阔，小别正流连。

即席留诗苦，当杯出涕泫。茸城车轣辘，鸳浦棹夤缘。

去水回香篆，归帆激矢弦。寄忧分悄悄，赠泪裹涟涟。

迎汝双安桨，愁予独扣舷。从今吴榜梦，昔昔在君边。

作者简介：钱谦益（1582—1664），字受之，号牧斋，晚号蒙叟，东涧老人。学者称虞山先生。清初诗坛的盟主之一。常熟人。明史说他“至启、祯时，准北宋之矩矱” 明万历三十八年（1610）一甲三名进士，他是东林党的领袖之一，官至礼部侍郎，因与温体仁争权失败而被革职。在明末他作为东林党首领，已颇具影响。马士英、阮大铖在南京拥立福王，钱谦益依附之，为礼部尚书。后降清，仍为礼部侍郎。